**Talepapir – til den mundtlige del af AT-eksamen**

AT er en mundtlig eksamen. Du har selv valgt fagene og vinklen ind på sagen – eksamen er *din* afgørende finale. Med udgangspunkt i din synopsis er det dig, der udarbejder oplægget til dialogen. Du kan med fordel udvikle et talepapir eller nogle talekort, der fungerer som dit manuskript. Talepapiret kan hjælpe til at fastholde dit eget overblik over, hvordan du har prioriteret din undersøgelse af sagen, hvordan du begrunder dine pointer og hvilke nye elementer, du evt. vil inddrage – og dermed styrke det overblik du skal give din lærer og censor. Du har ti minutter til at vise din viden – gerne formidlet så du interesserer og overrasker censorerne og viser, at du kan brede din undersøgelse ud og reflektere over den.

**Fra synopsis til talepapir**Et talepapir er en udvidet form for disposition over dit mundtlige oplæg. Det bør fylde max en A4 side. Du skal ikke læse op af talepapiret. Brug det i stedet som støtte og sikkerhed for, at du får fremlagt dine pointer logisk og struktureret.

Før du skriver dit talepapir eller dine talekort, skal du genlæse din synopsis. Gennemtænk, hvad du vil uddybe til eksamen. Har du opdaget nye perspektiver på sagen, siden du skrev synopsen? Hvordan skal de prioriteres i din præsentation?

Indholdet i talepapiret kan tage udgangspunkt i følgende punkter:

1. En kort indledning med afsæt i synopsen: Hvad er din vinkel ind på sagen/årets AT-emne?
2. Præsenter problemformuleringen og de fagligt vigtigste og mest selvstændige resultater af undersøgelsen. Det er vigtigt, at du præsenterer hovedpointerne i undersøgelsen tidligt!
3. Gennemgå eventuelt nyt stof, der er kommet til, siden synopsen blev skrevet.
4. Forklar og begrund din fremgangsmåde: Hvilke fag har du anvendt? Hvordan anvender du empiri/materialer, teori og metode fra de forskellige fag? Fordele og ulemper?
5. Hvilke perspektiver og begrænsninger ser du i din undersøgelse af sagen? Giver det anledning til at revidere konklusionen? (Det er vigtigt at stille sig kritisk over for undersøgelsen/synopsen og herigennem vise, du har lært noget, siden du skrev den)
6. Hvilke perspektiver kan du trække i forhold til din studierapport? (Husk at den *skal* inddrages)
7. Har du afsluttende forslag til emner til dialog, eksempelvis konsekvenser, metodeproblemer,

Perspektiver (fx til historiske eller nutidige forhold), andre fag, der kunne være inddraget?

Hvis du vælger at bruge talekort, kan du evt. bruge denne skabelon – LINK til http://www.frborg-gymhf.dk/gj/skrivemetro/dok/Roed/Talekort.docx